José Enrique

Tidlig karriere

José Enrique startet sin fotball-karriere hos Levante før han ble snappet opp av Valencia. Valencia sendte han på et sesonglangt utlån til Celta Vigo. Når dette oppholdet var over, ble han så signert av Villarreal i 2006 etter flere gode kamper for Celta Vigo. Han hadde en suksessfull 2006-07 sesong hos Villarreal før han ble solgt til Newcastle United.

Newcastle United

6. august 2007 ble han klar for Newcastle United. Den nord-engelske klubben betalte omkring £6,3 millioner for å sikre seg hans tjenester. Enrique skrev under på en femårsavtale for Newcastle Klubber som Manchester City og Liverpool skal også ha vært interessert i Jose på denne tiden. Enrique debuterte for «The Magpies» den 29. august, mot Barnsley der han spilte hele kampen og Newcastle tilslutt vant 2–0. Han debuterte i Premier League som en innbytter i kampen mot West Ham United den 23. september 2007.
Han fikk kun sporadiske kamper for Newcastle i 2007–08 sesongen, da manager Sam Allardyce foretrakk Charles N'Zogbia framfor spanjolen. I de kampene han spilte, bidro han til å hindre baklengsmål i syv av de 28 kampene han var med i. 
Etter at Newcastle rykket ned fra Premier League i mai 2009, måtte klubben selge flere av sine beste spillere, inklusive nøkkelspillere som Habib Beye og Sebastien Bassong. Dette, sammen med Enriques gode form, gjorde at flere klubber holdt et øye med han, inklusive Sunderland, selv om Jose i et intervju 1. desember 2009 nektet for at han var interessert i en overgang.
Hans gode kamper ble belønnet med tittelen «Newcastle United player of the season» for 2009–10, stemt frem av fansen. Han oppnådde også å bli utpekt til «PFA Championship Team of the Year» sammen med lagkameratene Fabricio Coloccini, Kevin Nolan og Andy Carroll. José Enrique skårte sitt første mål for klubben i en 2–0 seier over opprykksrivalene Nottingham Forest den 29. mars 2010. Etter opprykket fikk han 36 kamper i Premier League i sesongen 2010-11.

Liverpool

Den 11. august 2011 ble det offisielt kjent at Newcastle hadde akseptert en £7m overgang til Liverpool for José Enrique. Han signerte en fireårsavtale, noe som binder ham til klubben frem til sommeren 2015. 
Den 13. august 2011, debuterte José Enrique i Liverpools første kamp i Premier League 2011/12, der han startet som venstreback i en 1-1 kamp mot Sunderland. En uke senere, i sin andre kamp for «the Reds» spilte han hele kampen da Liverpool slo Arsenal på Emirates Stadium, og ble utpekt til «man of the match». Den 24. september 2011 stod Enrique bak pasningen som Luis Suárez skårte på i 2–1 seieren over Wolverhampton Wanderers på Anfield.
Senere i sesongen 2011/12, den 26. februar 2012, var han med å vinne klubben sitt første trofe siden 2006, og sitt første for klubben, da de vant ligacupen 2012 over Cardiff. Kampen gikk til straffespark-konkurranse etter uavgjort etter forlening, og denne vant «Pool» 3-2.
I sesongen 2012/13, den 17. november 2012, i en ligakamp mot Wigan Athletic, skårte han sitt aller første mål for klubben, i det 65. minutt, etter å ha blitt brukt som en offensiv venstre midtbanespiller i en ukonvensjonell 3-5-2 formasjon under ledelse av Brendan Rodgers. Han bidro selv med en pasning til Luis Suárez sitt andre mål i samme kamp. I den siste kampen i 2012 skadet Jose seg, da han fikk en avrivning i hamstringmuskelen etter 71 minutter i 3-0 seieren over QPR 30. desember. 17. februar fikk José et mål, da han satte inn 3-0 like etter pause mot Swansea City.
De to siste årene i Liverpool ble preget av skader og lite tillit fra manageren, og Jose Enrique ble 9. mai 2016 fristilt fra kontrakten sin med klubben.

Real Zaragoza

4 måneder etter at Jose Enrique ble fristilt fra kontrakten sin med Liverpool, signerte han 7. september 2016 for den spanske klubben Real Zaragoza. Enrique har så langt i 2016/2017-sesongen nytt stor tillit fra manager Raül Agné, og gjorde sitt første mål for klubben i en seriekamp mot Mallorca 5. november 2016.

Landslagsspill

Enrique har representert Spania på U-16, U-20 og U-21 landslagene.